Her har byen fått ny storstue til 185 millioner – 60 år etter den forrige
– En del av det heftigste, største og beste idrettsområdet i landet, konkluderer ordføreren. – Dette har blitt et praktanlegg som gjør at idretten kan vokse til nye høyder i kommunen vår, sier en entusiastisk snorklipper og Time-ordfører Andreas Vollsund (H). Fredag kunne han sammen med blant andre fylkesordfører Ole Ueland (H) og håndballtrener Thorir Hergeirsson åpne den nye storhallen på Bryne.  Det nye anlegget består blant annet av to håndballbaner og rom for en rekke idretter.  90 ribbevegger er det også funnet plass til.  – Storstova på Jæren har vært et begrep siden kulturhuset på Bryne åpnet for 60 år siden. Nå får også idretten på Jæren en skikkelig storstue, sier en fornøyd Time-ordfører.  Elevene er fornøyde Før den offisielle åpningen klokka 13 hadde elever fra Bryne vgs. kroppsøvingstime i hallen.  – Det er en veldig gild og fin hall med mye bra utstyr. En stor oppgradering fra Brynehallen som vi brukte før, sier elevene Kine Byberg og Matilde Orstad, som går første året på studiespesialisering.  Litt historikk Veien fram mot den nye dobbelthallen har vært både lang og kronglete. Opprinnelig ønsket Bryne FK å bygge en ny storhall på Bryne stadion, med innendørs fotballbane, to håndballbaner, treningsstudio og kontorlokaler.  Disse planene gikk over mange runder i flere år, og i 2019 valgte Time-politikerne til slutt å si nei til å støtte Brynes hallplaner, da det ble for kostbart.  I stedet gikk kommunen i gang med sitt eget prosjekt. Plass til 1500 tilskuere To år etter første spadestikk står nå den nye lekegrinda for store og små idrettsutøvere klar. Hallen er bygget på tomta til gamle Time vgs.  Prislappen endte på rundt 185 millioner kroner.  Jobbet med planene i nesten ti år Fylkeskommunen blir leietaker i storhallen, slik at de 1700 elevene ved Bryne vidaregåande skule får et fullverdig kroppsøving- og idrettstilbud. Klaus Beschel er avdelingsleder for idrettsfag på Bryne vgs. Han har vært involvert i arbeidet med ny hall siden den nye skolen sto klar i 2015.  – Vi har vært gjennom mange runder, med mange ulike løsninger. Men resultatet har blitt fantastisk, sier Beschel, som legger til hallen gir en enklere hverdag for lærerne og et betydelig bedre tilbud til elevene.  Samlingspunkt for ungdom Hallen blir hjemmebane for Bryne håndballklubb, men på sikt kan flere idretter rykke inn i bygget.  – Hallen vil selvsagt gi håndballen et stort løft, men den vil også være viktig for hele idretten. Jeg håper at grener som volleyball, basketball, innebandy og badminton vil vokse nå som vi har fått bedre fasiliteter. I tillegg kan hallen bli et sosialt samlingspunkt for idrettsungdom fra hele kommunen, sier leder i Time idrettsråd, Gunn Djønne Berland. Bruksarealet er på 5000 kvadratmeter, og hallen er 90 meter lang. For å unngå unødig sjenanse for naboene er spilleflatene senket en hel etasje ned i bakken. Dermed ruver hallen langt mindre i terrenget.  Publikumskapasiteten er på 1500 tilskuere.  Bryne storhall er første anlegg ut i etableringen av det som skal bli Jærens nye idrettscampus. – Det har aldri før vært en større satsing på idrett på Bryne, slår ordfører Andreas Vollsund fast. Han legger til: – Dette blir det heftigste, største og beste idrettsområdet i landet! Kunne blitt oppkalt etter Pøbel Det offisielle navnet på den nye idrettsarenaen er Bryne storhall, et navn som ikke ble vedtatt uten debatt.  Da navnespørsmålet var ute på høring i 2022, lanserte håndballklubben forslaget «Pøbelhallen», etter den kjente gatekunstneren fra Time.  Kunstneren bak «The Lovers» og det gigantiske veggmaleriet av Erling Braut Haaland, hadde verkstedet sitt i en av bygningene som ble revet for å gi plass til storhallen.  Navnet ble imidlertid vraket av politikerne sammen med andre forslag som «Rossalandshallen», «Bryne Arena» og «Jæren Arena».  For tilreisende lag som skal møte ulike Bryne-lag til kamp, gjelder det å være obs på kampsted. Nå har byen flere haller med navn som fort kan forveksles: Bryne storhall, Brynehallen, Jærhallen og Timehallen. 
Den nye storhallen på Bryne, med plass til 1500 tilskuere, ble åpnet fredag.  Hallen, som kostet rundt 185 millioner kroner å bygge, har to håndballbaner og rom for flere idretter, og skal brukes på dagtid av Bryne vgs.  Bryne storhall er første del av et større idrettsområde som også skal inkludere en ny fotballbane og en ny svømmehall. Det offisielle navnet, Bryne storhall, ble valgt etter en debatt der alternative navn som "Pøbelhallen", "Rossalandshallen", "Bryne Arena" og "Jæren Arena" ble vurdert.